ข้อบัญญัติองค์การบริหารส่วนตำบลบ้านเกาะ เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2552

ข้อบัญญัติองค์การบริหารส่วนตำบลบ้านเกาะ
ข้อบัญญัติองค์การบริหารส่วนตำบลบ้านเกาะ
เรื่อง
การลดหย่อนที่ดินที่ไม่ต้องเสียภาษีบำรุงท้องที่
พ.ศ.
๒๕๕๒
 

โดยที่มาตรา ๒๒ (๑)
แห่งพระราชบัญญัติภาษีบำรุงท้องที่ พ.ศ. ๒๕๐๘ แก้ไขเพิ่มเติมโดยมาตรา ๖
แห่งพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ เป็นบทบัญญัติคุ้มครองสิทธิของบุคคลธรรมดาผู้เป็นเจ้าของที่ดินนอกเขตเทศบาลให้ได้รับการลดหย่อนได้ไม่เกินห้าไร่แต่จะน้อยกว่าสามไร่ไม่ได้
ซึ่งสิทธิของบุคคลธรรมดาที่จะได้รับการลดหย่อนนี้ถือว่าเป็นสิทธิที่ได้รับความคุ้มครองตามกฎหมายอย่างเท่าเทียมกันอันเป็นไปตามรัฐธรรมนูญแห่งราชอาณาจักรไทย
พ.ศ. ๒๕๕๐ มาตรา ๓๐ วรรคหนึ่ง
เพื่อให้สิทธิของประชาชนที่ต้องเสียภาษีบำรุงท้องที่ในเขตองค์การบริหารส่วนตำบลบ้านเกาะเป็นไปตามการรับรองและคุ้มครองของกฎหมายดังกล่าวจึงสมควรให้มีข้อบัญญัติว่าด้วย
การลดหย่อนที่ดินที่ไม่ต้องเสียภาษีบำรุงท้องที่ในเขตองค์การบริหารส่วนตำบลบ้านเกาะ

อาศัยอำนาจตามความในมาตรา ๒๒ (๑)
แห่งพระราชบัญญัติภาษีบำรุงท้องที่ พ.ศ. ๒๕๐๘ แก้ไขเพิ่มเติมโดยมาตรา ๖
แห่งพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ และมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
แก้ไขเพิ่มเติมโดยมาตรา ๓๐ แห่งพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖
โดยได้รับความเห็นชอบจากสภาองค์การบริหารส่วนตำบลบ้านเกาะและนายอำเภอเมืองนครราชสีมา
จึงออกข้อบัญญัติไว้ ดังต่อไปนี้

ข้อ ๑
ข้อบัญญัตินี้เรียกว่า ข้อบัญญัติองค์การบริหารส่วนตำบลบ้านเกาะ
เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๒

ข้อ ๒[๑]
ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษา

ข้อ ๓
ข้อบัญญัตินี้ให้ใช้บังคับในเขตองค์การบริหารส่วนตำบลบ้านเกาะ

ข้อ ๔
ในข้อบัญญัตินี้
ที่ดิน หมายความว่า
พื้นดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคล ไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน

ข้อ ๕
บุคคลธรรมดา
ซึ่งเป็นเจ้าของที่ดินแปลงเดียวหรือหลายแปลงที่อยู่ในจังหวัดนครราชสีมา
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ได้จำนวนสามไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนรวมกันตามหลักเกณฑ์ที่กำหนดไว้ในวรรคหนึ่ง
การลดหย่อนตามข้อบัญญัตินี้
ให้ได้รับการลดหย่อนสำหรับที่ดินที่อยู่ในจังหวัดนครราชสีมาเท่านั้น

ข้อ ๖
หลักเกณฑ์อื่นใดที่มิได้กำหนดไว้ในข้อบัญญัตินี้นั้น
ให้บังคับตามพระราชบัญญัติภาษีบำรุงท้องที่ พ.ศ. ๒๕๐๘, พระราชบัญญัติภาษีบำรุงท้องที่
(ฉบับที่ ๒) พ.ศ. ๒๕๑๖ พระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
และกฎหมายอื่นที่เกี่ยวข้องกับการจัดเก็บภาษีบำรุงท้องที่

ข้อ ๗
ให้นายกองค์การบริหารส่วนตำบลบ้านเกาะเป็นผู้รักษาการให้เป็นตามข้อบัญญัตินี้และให้มีอำนาจออกระเบียบ
ประกาศ หรือคำสั่งอื่นใดเพื่อปฏิบัติการให้เป็นไปตามข้อบัญญัติ


ประกาศ
ณ วันที่ ๑๑ ธันวาคม พ.ศ. ๒๕๕๒
วัชรพล
จอนเกาะ
นายกองค์การบริหารส่วนตำบลบ้านเกาะ












ปริยานุช/ผู้จัดทำ
๔
กุมภาพันธ์ ๒๕๕๓

นันท์นภัสร์/ตรวจ
๔
กุมภาพันธ์ ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๔ ง/หน้า ๑๑๔/๒๗ มกราคม ๒๕๕๓